***POSJETILI SMO BIOKOVO, MAKARSKU TE CRVENO I MODRO JEZERO***

U srijedu, 18. listopada 2023. s našeg otoka Mljeta krenuli prema svojoj pustolovini rano ujutro, s prvim trajektom u 06:00 sati.

Nakon što smo stigli u Trajektnu luku Prapratno u pratnji naših nastavnika Sanje Lazo i Marija Ćurkovića, kratko smo sačekali autobus koji će nas voziti na naše današnje pustolovine. U autobusu su se nalazila dva vodiča i vozač autobusa: Lucija Istrič, Enzo Istrić te simpatični i strpljivi vozač Martinko. Ubrzo smo se zaustavili u Opuzenu te su nam se pridružile i naše drage učiteljice: Ivana Vatović i Marijana Kuduz. Bili smo, napokon, svi na okupu i primijetila sam uzbudljivi osmijeh na licu naših učitelja. Bila sam sigurna da se raduju izletu jednako kao i mi! Našu pustolovinu smo započeli s Modrim jezerom koji se nalazi ispod klisure na kojoj se nalazi utvrda Topana, a u neposrednoj blizini je i stadion Gospin dolac na kojem svoje utakmice igra NK Imotski. Razina vode tog jezera tijekom godine znatno oscilira tako da nisu rijetke godine kada potpuno presuši. U tim slučajevima na njegovu dnu se igra nogomet. U sve te pojedinosti uputio nas je simpatični vodič Enzo koji je vrlo entuzijastično pričao priče o jezeru kao da prvi put radi taj posao. Baš smo uživali! Dalje smo saznali da tijekom ljetnih mjeseci uglavnom ima dovoljno vode za kupanje, a nije rijetkost ni da se igraju različiti vodeni sportovi. Posebna briga vodi se o kvaliteti vode i urednosti plaža te okoliša sađenjem i njegovanjem prikladnih mediteranskih vrsta. Nakon zanimljivosti o Modrom jezeru, posjetili smo Crveno jezero. Crveno jezero je krška jama ispunjena vodom u blizini Imotskog. Hrvatski speleološki savez je 1998. organizirao međunarodnu speleoronilačku ekspediciju, prilikom koje je precizno izmjerena visinska razlika od 528 metara, a dubina jezera od čak 287 metar te bi to, prema nekim podatcima, bilo najdublje jezero u Europi. Jezero je nastalo urušavanjem svoda iznad jame. Postoji legenda o Gavanovim dvorima prema kojoj su u davnoj prošlosti iznad jezera postojali dvori koji su propali u zemlju te je na tom mjestu nastalo jezero. Ime mu dolazi od crvenih stijena na rubu jezera. Nakon što smo naučili puno o jezerima, uputili smo se do Informativnog i prezentacijskog centra „Akademik Josip Roglić“ gdje smo naučili mnoge zanimljivosti o Biokovu. Ovaj centar se nalazi u Župi, od davnina poznato kao kulturno i vjersko središte Zabiokovlja. Biokovo se nalazi na području gradova Makarska i Vrgorca te općina Brela, Baška Voda, Tučepi, Podgora, Gradac, Zagvozd, Zadvarje i Šestanovac. Sela u Zagori pod Biokovom smještena su na 1100 m nadmorske visine. Najviši vrh planine je Sveti Jure, visok 1762 metra, na kojem se nalazi TV odašiljač i do kojeg vodi Bikovska cesta duga 23 km. Sjeverni dio planine Biokovo je proglašen Parkom prirode 1981. godine. Republika Hrvatska je 1988. godine osnovala Javnu ustanovu Park prirode Biokovo, čija je djelatnost zaštita, održavanje i promicanje Parka prirode Biokovo. Sada kada znamo sve o Biokovu, možemo ga i posjetiti. Išli smo i na Skywalku na kojem su neki uživali, a neki se plašili te iznimne visine. Sigurna sam da je posjet ovoj građevini jedinstveno životno iskustvo pa sam ga hrabro obišla i uživala u neopisivom pogledu prema Braču i Hvaru te Makarskoj. Postajali smo sve gladniji te smo otišli ručati u restoran „Vrata Biokova“ gdje smo se ukusno objedovali te dobili dovoljno energije za nastavak pustolovine. Spustili smo se s planine te se uputili prema Malakološkom muzeju koji se nalazi u Makarskoj. Oduševljeno smo promatrali bogatstvo muzeja i prvi put vidjeli školjke iz Australije, Kariba i Južne Amerike. Kakvo bogatstvo! Prošetali smo preko Trga fra Andrije Kačića Miošića i saznali o njegovom značaju za hrvatski jezik. Posjetili smo i crkvu svetog Filipa u kojoj djeluju franjevci. Uskoro je naš edukativni dio izleta završio, a kako smo bili dobri i pažljivi profesori su nas odlučili iznenaditi sa slobodnim vremenom koji smo iskoristili za kupovinu u DM-u. Kakav je to doživljaj bio!

Ovaj izlet ćemo pamtiti po mnogim novim doživljajima i saznanjima. Svi smo se složili da ovo uskoro treba ponoviti. Hvala našim profesorima na ugodnom društvu i strpljivosti!

***NATALI MATANA***

***7. RAZRED OŠ MLJET***